ད་ལྟའི་དུས་འདིར་དགེ་བ་བྱེད་མཁན་ཁ་ཤས་ཡོད་འགྲོ།ཕལ་ཆེ་བ་ནི་དགེ་བ་བཅུ་དང་མི་དགེ་བ་བཅུ་ལ་བསམ་བློ་གཏོང་མཁན་དཀོན་པོ་ཡིན་པ་དང༌།གཡེང་མ་ལམ་ལ་དལ་འབྱོར་མི་ཚེ་ཟད།།ཅེས་གསུངས་པ་བཞིན་འདོད་ཡོན་གྱི་བདེ་བ་གཡེང་མ་ལམ་ནས་མི་ཚེ་སྟོང་ཟད་དུ་འགྲོ་བཞིན་པ་ཕོན་ཆེན་པོ་རེད།དེ་འདྲ་ཡིན་དུས་བྱེད་ལུགས་བྱེད་སྟངས་དེ་མགོན་པོ་ཀླུ་སྒྲུབ་ཀྱིས་གསུངས་པ་བཞིན།འཇིག་རྟེན་པའི་ཡང་དག་པའི་ལྟ་བ།ཆེན་པོ་སུ་ལ་ཡོད་གྱུར་པ།།དེ་ནི་བསྐལ་བ་སྟོང་དུ་ཡང༌།།ངན་འགྲོར་འགྲོ་བ་མ་ཡིན་ནོ།།ཞེས་པ་ལྟར་ཡང་དག་པའི་ལྟ་བ་དེ་ལས་འབྲས་ཡོད་པར་ལྟ་བའི་ལྟ་བ་དེ་རེད།དེ་ལ་དོ་སྣང་བྱེད་དགོས་པ་དེ་གལ་ཆེ་ཤོས་གཅིག་ཆགས་ཡོད་པ་རེད།སྤྱི་འཁོར་བའི་སྡུག་བསྔལ།བྱེ་བྲག་མིའི་སྡུག་བསྔལ་ཕྲ་རགས་མ་ལུས་པ་ཐམས་ཅད་གང་ནས་བྱུང་བ་རེད་ཅེ་ན།ལས་ལ་བརྟེན་ནས་གྲུབ་བསྡད་པ་ཞིག་མ་གཏོགས།གཞན་ཕྱི་དངོས་པོ་ལ་བརྟེན་ནས་སྡུག་བསྔལ་དེ་སེལ་མི་ཐུབ་པ་ཞིག་དང༌།སེལ་རྒྱུ་མེད་པ་ཞིག་ཡིན་པ་རེད།དེ་ཡིན་པའི་རྒྱུ་མཚན་ནི་འཁོར་བའི་སྡུག་བསྔལ་ཡིན་ནའང་རེད།འཁོར་བའི་བདེ་བ་ཡིན་ནའང་རེད།ཕུགས་གཏུགས་པ་ཡིན་ན་རང་གི་སེམས་ལ་ཐུག་བསྡད་པ་ཞིག་ཡིན་དུས་རང་གི་སེམས་ལ་བཅོས་བསྒྱུར་བཏང༌།སྡུག་བསྔལ་འབྱུང་བའི་རྒྱུ་དེ་འགོག་དགོས་པ་དང༌།བདེ་བ་འབྱུང་བའི་རྒྱུ་དེ་བསྒྲུབ་དགོས་པ་རེད།མདོར་བསྡུས་ནས་བཤད་ན།ལས་འབྲས་ཡོད་པར་བལྟ་བའི་ལྟ་བ་ཞེས་པ་དེ་ཚིག་ཉུང་ཉུང་རེད།དོན་དག་ལག་ལེན་བསྟར་བའི་སྐབས་ལ་རྙོག་གྲ་ཚ་པོ་དང་དཀའ་ལས་ཁག་པོ་ཡོད་པ་རེད།དེའི་ཐོག་ལ་བསམ་བློ་གཏོང་རྒྱུ་བྱུང་ན།མི་ལུས་ཐོབ་པའི་དོན་དེ་རེ་བ་རྒྱག་ས་ཡོད་པ་ཞིག་ཆགས་ཀྱི་རེད་བསམ་གྱི་ཡོད།